Enorme nuwe datasentrum in Johannesburg gebou | Netwerk24
Deur Petrus Malherbe 28 September 2020 11:35
'n Massiewe nuwe datasentrum word in Johannesburg gebou. Foto: Unsplash
Dimension Data het begin om sy grootste datasentrum in Afrika in Johannesburg te bou, het die maatskappy Maandag aangekondig.
Die nuwe datasentrum, wat meer as 6 000 m² bruikbare ruimte gaan bevat, word in twee fases naby die O.R. Tambo-lughawe gebou.
Die sentrum sal as Johannesburg 1 Data Centre bekend staan.
Dimension Data is 'n filiaal van die genoteerde Japannese telekommunikasiereus NTT en bedryf reeds 11 datasentrums oor Afrika heen.
Dié datasentrums kan saam tot 10 MW se IT-lading lewer. Johannesburg 1 sal 12 MW se lading kan lewer.
IT-lading verwys onder meer na die hoeveelheid data (dus internetverkeer) wat die sentrum op enige gegewe oomblik sal kan hanteer.
"Die vraag na kapasiteit word aangedryf deur plaaslike en internasionale kliënte se sterk behoefte aan robuuste infrastruktuur oor Afrika heen en sal Dimension Data in staat stel om aan die toenemende vraag te voldoen oor die vasteland heen, sowel as in die Midde-Ooste," sê Florian Winkler, uitvoerende hoof van datasentrums by NTT vir die Midde-Ooste en Afrika, in 'n verklaring.
'n Datasentrum, soos die een wat Dimension Data nou in Johannesburg bou, is 'n plek waar maatskappye en ander ondernemings rekenaarstelsels stoor, waaronder stelsels wat telekommunikasie bewerkstellig, sowel as stoorruimte verskaf.
Enige verbinding tussen twee netwerke – met ander woorde iets wat op die internet gedoen word soos die kyk van 'n video op YouTube of die stuur van 'n e-pos – moet deur 'n datasentrum beweeg.
LEES OOK: So werk die hartjie van die internet
Dimension Data hoop om die eerste fase van sy nuwe, massiewe datasentrum teen 2022 in bedryf te neem.